
Cyflwyniad
[bookmark: _GoBack]Nod yr aseiniad hwn yw dehongli a dadansoddi’n feirniadol y berthynas rhwng gwybodaeth pwnc a dysgu ac addysgu effeithiol yn yr ysgol gynradd yng Nghymru. Mae’r aseiniad wedi cael ei rhannu’n ddwy ran. Mae’r rhan gyntaf yn canolbwyntio ar y llenyddiaeth sydd yn cwmpasu’r ddadl o ba mor bwysig mae’r perthynas rhwng gwybodaeth pwnc ac addysgu effeithiol. Byddaf yn trafod ac ystyried y safbwyntiau gwahanol sydd yn cael ei drafod gan ymchwilwyr a gweithwyr proffesiynol ynglŷn a gwybodaeth pwnc a’r agweddau eriall sydd yn angenrheidiol ar gyfer dysgu ac addysgu effeithiol o fewn y dosbarth. Yn yr ail ran o’r aseiniad, canolbwyntiaf ar y pedwar uned o’r ‘Knowledge Quartet’ gan gynnwys y sefyllfaoedd wnes i brofi yn ystod fy amser yn yr ysgol. 

Ysgol drefol ar gyrion Abertawe yw’r ysgol gynradd Gymraeg hon. Mae hi’’n ysgol arloesol sydd yn gweithio gyda Llywodraeth Cymru yn ogystal ag ysgolion eraill i fynd ymlaen â datblygiadau sy’n ymwneud â’r cwricwlwm (Estyn, 2018). Mae gan bob flwyddyn ysgol ddau ddosbarth o’r un flwyddyn. Fe wnes i’m lleoliad gydag un o’r dosbarthiadau blwyddyn pedwar, ond wrth baratoi gwersi byddaf yn paratoi ar gyfer y ddau ddosbarth gan mai dyna sut mae’r ysgol yn gweithredu. Mae’r nifer o blant sydd yn mynychu’r ysgol wedi cynyddu yn y degawd diwethaf gyda 524 o ddisgyblion yn ei fynychu ar hyn o bryd, gan gynnwys y dosbarthiadau meithrin (Prosbectws yr Ysgol, 2017-2018). Mae 10% o’r disgyblion yn dod o gartrefi Cymraeg ac ychydig iawn yn dod o gefndiroedd lleiafrifol ethnig (Estyn, 2018).

Mae BERA (2011) yn amlinellu’n glir y materion moesegol mae rhaid ystyried wrth wneud unrhyw waith ymchwil addysgol. Yn ôl BERA (2011) nid oes hawl enwi’r disgyblion, aelodau staff, neu’r ysgol sydd yn cael ei drafod.  Felly drwy gydol yr aseiniad, ni fyddaf yn gwneud unrhyw gyfeiriad i unrhyw enwau na manylion personol eraill.


Ystyried y llenyddiaeth
Nid yw diffinio addysgu effeithiol yn hawdd. Serch hynny, mae ymchwil yn parhau i gyfeirio yn ôl at y ffaith taw cynnydd lyfrwyr yw’r canolbwynt ar gyfer asesu ansawdd yr athro. Cred Coe, Aloisi, Higgins a Major (2014) bod addysgu effeithiol yn cael ei ddiffinio fel yr hyn sydd yn arwain myfyrwyr at well gyrhaeddiad a llwyddiant yn y dyfodol.  

Dadleua Donaldson (2015) mae addysgeg yn cwmpasu mwy na’r addysgu sydd yn digwydd o fewn yr ystafell dosbarth ac mae’n angenrheidiol i ystyried a chysylltu cyd-destun dibenion y cwricwlwm ag anghenion a datblygiad y plant a phobl ifanc. Cred Donaldson (2015) mai arbenigedd mewn pynciau a methodolegau, sgiliau crefft, dealltwriaeth o’r ffactorau cymdeithasol a seicolegol, a’r gallu i ysbrydoli plant yn elfennau hanfodol wrth geisio cyrraedd addysgu da a sicrhau dyfodol llwyddiannus. Cytuna Shulman (1987) gyda Donaldson wrth bwysleisio bod angen ar athrawon sgiliau sylfaenol, gwybodaeth pwnc a sgiliau addysgeg gyffredinol er mwyn cyrraedd addysgu o safon. Dywed mai addysgu llwyddiannus o reidrwydd yn dechrau gydag athrawon yn deall yr hyn sydd angen i’w addysgu a sut i’w addysgu yn effeithiol. 

Yn cefnogi’r uchod, mae Metzler a Woessmann (2010) yn dadlau mae’r llenyddiaeth bresennol yn awgrymu taw gwybodaeth pwnc yr athro yw, efallai, yr unig factor sy’n gysylltiedig yn gyson â thwf mewn cyflawniad myfyrwyr. Yn ogystal, death Hanushek (1986) i’r casgliad taw’r ganfod mwyaf cyson ymhlith astudiaethau yw bod yr athrawon mwyaf galluog, y rhai sydd yn perfformio’n dda ar brofion llafar, yn addysgu’n fwy effeithiol. Serch hyn, nid yw’r dystiolaeth sy’n bodoli eisoes yn llethol. Yn ôl Shulman (1986) mae gwybodaeth pwnc yn hanfodol ond mae’n sôn amdano esiamplau lle nad oedd gwybodaeth pwnc yn cael ei hystyried fel rhywbeth angenrheidiol wrth arsylwi a gwerthuso prosesau dysgu ar gyfer ymchwil. Nid oedd arsylwyr yn disgwyl i’r athrawon a oedd yn cael eu harsylwi i ddangos arbenigedd cynnwys oherwydd nid oedd hwn yn bwysig ar gyfer asesu perfformiad athrawon. Awgryma Coe, Aloisi, Higgins a Major (2014), 28 mlynedd ar ôl syniadau Shulman cael ei chyhoeddi, bod angen ymchwil bellach er mwyn diffinio’r arferion sy’n sail i’r gwahaniaethau effeithiolrwydd athrawon. Gan ddweud hyn, mae Shulman yn dweud yn glir beth a welwyd yn dderbyniol ar gyfer strategaeth ymchwil, daeth yn annerbyniol wrth werthuso perfformiad athrawon. Mewn geiriau eraill, cefnoga Shulman y farn fod gwybodaeth pwnc yn elfen hynod o bwysig wrth drafod addysgu effeithiol. 

Er mae Shulman yn cytuno gyda’r ffaith bod gwybodaeth pwnc yn hanfodol ar gyfer cyflawni addysgu effeithiol, mae’n ymwybodol bod angen nodweddion eraill ar athrawon er mwyn bod yn hollol effeithiol. Wrth drafod Nancy, a oedd yn rhan o’r testun astudiaeth barhaus o athrawon profiadol, mae Shulman yn tynnu ein sylw at y ffaith bod Nancy yn adnabod yn gwmws pryd i ddefnyddio’i wybodaeth pwnc, a phryd i eistedd nôl a gadael i’r disgyblion dod o hyd i’r wybodaeth ar ben eu hunain. Mae hwn yn rhoi’r cyfle i’r disgyblion i feddwl amdano’r cynnwys, a sut i fynd i’r afael â hi. Yn atgyfnerthu’r syniad hyn, mae Coe, Aloisi, Higgins a Major (2014) yn dadlau yn ogystal â dealltwriaeth gref o’r deunydd sydd yn cael ei addysgu, mae’n angenrheidiol bod athrawon yn deall y ffyrdd y mae’r disgyblion yn meddwl amdano’r cynnwys. Mae angen i fyfyrwyr cael y cyfle i wneud hyn er mwyn i addysgu effeithiol digwydd. Yn ogystal â hyn mae rheolaeth dosbarth yn cymryd cryn dipyn o’r ffocws. Dadleuir Shulman (1986), Gage (1978, 1986). Brophy a Good (1986), a Rosenshine a Stevens (1986) bod rheolaeth dosbarth yn ymdrin â gwneud yr amgylchedd dosbarth yn rhywle lle gall disgyblion fynychu tasgau hyfforddi a chael cyfle teg a digonol i ddysgu. Creda Coe, Aloisi, Higgins a Major (2014), nad yw nodweddion athrawon effeithiol neu athrawon llai effeithiol yn cael ei nodweddu’n hawdd ac mae llawer o hwn yn dibynnu ar y ffordd mae’r athrawon a’i myfyrwyr yn cysylltu gyda’i gilydd ar lefel bersonol. Dywedir bod arwyddion sydd yn awgrymu bod mathau penodol o ymddygiad yn gallu arwain at gynnydd uwch, ond, fel popeth, mae eithriadau i hyn.

Dadleir Rowland, Huckstep a Thwaites (2003) bod addysgu effeithiol yn digwydd pan mae athrawon yn gallu trawsnewid y wybodaeth maen nhw’n gwybod yn barod mewn i ffurf sy’n addas a dealladwy i blant. Mae’r farn hyn yn cyd-daro gyda’r hyn mae Shulman (1986)  yn ei ddweud, sef bod athrawon yn trawsnewid dealltwriaeth ac atyniadau neu werthoedd dymunol i gynrychiolaeth a gweithredoedd addysgeg. Er mwyn i athrawon gallu wneud hyn yn effeithiol, mae’n hanfodol bod ei wybodaeth pwnc o safon uchel ac yn gallu cyfathrebu i fyfyrwyr pa wybodaeth sy’n hanfodol o fewn y pwnc a beth sy’n ymylol.  Cefnogir hyn gan Coe, Aloisi, Higgins a Major (2014) wrth iddynt ddadlau bod gan yr athrawon mwyaf effeithiol wybodaeth pwnc dwfn, a phan mae gwybodaeth athrawon yn cwympo o dan y lefel benodol, mae’n rhwystr sylweddol i ansawdd dysgu myfywyr. Eto, yn cefnogi’r perthynas cadarnhaol rhwng gwybodaeth pwnc yr athro a dysgu ac addysgu effeithiol.   


Wrth feithrin gafael gadarn ar wybodaeth y pwnc mae’r athro yn ei ddysgu, mae’n agor drysau i gyfleoedd ychwanegol a fydd yn buddio’r myfyrwyr. Dywed Shulman (1986) taw’r broses yw bod athro neu athrawes yn afael mewn syniad a’i ddehongli, wedyn maent yn ei droi yn ei feddwl ei hun er mwyn gweld y gwahanol ochrau o’r syniad. Yna, mae’r syniad yn cael ei droi a’i haddasu er mwyn i’r myfyrwyr cael yr un fath o afael arno. Mae’r broses hon yn esiampl o ba mor bwysig yw hi i gael gafael gadarn ar y wybodaeth pwnc rydych chi’n addysgu.

Dadansoddiad a gwerthusiad o’ch gwybodaeth pwnc ar gyfer addysgu cynradd
Yn yr adran hon byddaf yn trafod y pedwar categori sydd wedi deillio o ‘The Knowledge Quartet’. Mae’r categorïau hyn yn cynnwys: sylfaen; trawsffurfiad; cyswllt ac amodoleb. Trwy gydol y drafodaeth hon byddaf yn adlewyrchu ar fy mhrofiadau personol sydd wedi dylanwadau arna’i a’r ffordd dwi’n meddwl amdano wybodaeth pwnc a’i chysylltiad gyda dysgu ac addysgu effeithiol. 

Sylfaen
Yn ôl Rowland et al (2003), sylfaen yw’r categori cyntaf o ‘the knowledge quartet’. Prif agweddau’r categori hyn yw gwybodaeth, credoau a dealltwriaeth yr unigolyn. Yn syml, mae’n ymwneud â gwybodaeth bersonol yr athro/athrawes a sut maen nhw’n defnyddio’r wybodaeth honno i wneud dewisiadau pedogogyddol. 

Gan dynnu ar fy mhrofiad personol fy hun, gallaf weld pa mor bwysig yw hi i gael y wybodaeth gywir cyn ei allyrru i blant o fewn gwers. Wrth i mi gyflwyno graff linell i’m ddosbarth am y tro cyntaf, fe wnes i baratoi ac ymarfer cyflwyniad y wers er mwyn sicrhau fy mod i’n modelu’r eirfa gywir wrth drafod prif nodweddion graff llinell. Roeddwn yn ymweld â thrin data ac yn canolbwyntio ar dymheredd Abertawe ar gyfartaledd ym mhob mis yn ystod 2017. O ganlyniad o ganolbwyntio cymaint ar eirfa fathemategol sy’n gysylltiedig â graff llinell, wnes i ddim talu unrhyw sylw i’r mater dan sylw, sef tymheredd ar gyfartaledd. Fe wnaeth plentyn gofyn y cwestiwn ‘beth yw ystyr cyfartaledd?’ ac o ganlyniad o ddiffyg paratoi ar gyfer cwestiwn o’r siwt fath, fe wnes i ymateb yn anghywir. Er fy mod i’n ymwybodol o ystyr gyfartaledd a sut i’w ddod o hyd iddo, doeddwn i ddim yn gwybod sut i’w esbonio i blentyn. Felly, wrth geisio esbonio’r ateb mewn ffurf syml, rhoddais yr esboniad anghywir gan esbonio sut i ddod o hyd i ganolrif yn lle gyfartaledd. Er nad oedd gwybod sut i ddod o hyd i gyfartaledd yn bwysig ar gyfer y wers hon, gall rhoi esboniad anghywir i blant fod yn niweidiol i wersi yn y dyfodol. 

Yn ogystal â bod yn hollol wybodus amdano’r hyn rydych yn mynd i addysgu, mae’r un mor bwysig i adnabod a deall galluoedd y plant. Fe wnes i wers darllen a deall fel tasg ffocws gyda grŵp uchel ei gallu. Roedd y wers yn seiliedig ar Hanukkah ac, yn dilyn pwyntpwer, bu rhaid i’r plant darllen trwy daflen wybodaeth a baratowyd iddynt. Doeddwn ni heb wneud gwers darllen a deall o’r blaen ond oherwydd taw grŵp uchel ei gallu oedd gen i, fe wnes i gymryd hi’n ganiataol bydden nhw’n medru parhau gyda’r gwaith heb unrhyw drafferth. Roeddwn wedi camddehongli’n llwyr yn yr achos hwn a ni aeth y wers fel y bwriadwyd. Wrth adfyfyrio ar y wers, penderfynais fy mod wedi darparu gwybodaeth lawer rhy anodd i’r plant ac o ganlyniad nid oedd y sylfeini cywir yna o’r dechrau (gwêl atodiad 1).

Yn yr un modd, mae adnabod galluoedd y plant wedi bod yn ffactor llwyddiannus i mi yn ystod PAP. Wrth addysgu gwersi llythrennedd, a chanolbwyntio yn bennaf ar ysgrifennu a darllen, roeddwn yn annog y plant i weithio mor annibynnol â phosib. Cyfeiriaf yn ôl at Shulman (1986), a’i drafodaeth amdano Nancy, a oedd yn rhan o’r testun astudiaeth barhaus o athrawon profiadol. Dywedodd Nancy ei fod am i’r disgyblion i ddeall yr ystyr llythrennol, a golyga hyn bod y plant yn defnyddio geiriadur. Fe wnes i ddefnyddio’r dacteg hyn yn gyson trwy gydol PAP, gan efelychu’r hyn roedd yr athrawes dosbarth yn gwneud gyda’r plant yn barod. Un o’r pedwar diben o’r cwricwlwm yw helpu i greu dysgwyr uchelgeisiol a galluog ac mae hwn yn cynnwys dysgwyr sydd yn gosod safonau uchel iddyn nhw eu hunain ac yn chwilio am heriau ac yn eu mwynhau (Donaldson, 2015). Golyga hyn bod rhaid rhoi’r cyfle i blant i ddarganfod pethau drosto’u hun ac wrth adnabod galluoedd y plant, roeddwn yn gwybod pryd i’w helpu a phryd i annog annibyniaeth.

Penderfynais wneud gwers iaith am un o’m hasesiadau ffurfiol. Roedd hi’n wers Saesneg ac roedd hi’n seiliedig ar Flwyddyn Newydd y Tsieineaidd a oedd yn gysylltiedig â’n thema, sef ‘Goleuni’. Amcan y dasg hon oedd defnyddio gwybodaeth ar sail y Flwyddyn Newydd Tsieineaidd i gyflwyno genre o’u ddewis. Yn y sesiwn hon, roedd gen i grŵp o blant uchel eu gallu, felly wrth i mi baratoi’r wers, bues i’n edrych am ffurf i herio’r disgyblion. Penderfynais ddechrau’r wers mewn ffordd wahanol i’r arfer gan ddefnyddio agwedd o ddysgu gweledol. Teimlaf fod hwn wedi bod yn llwyddiannus gyda’r plant, yn sbarduno diddordeb o’r cychwyn.  Wrth i’r disgyblion cael y cyfle i wylio clip fideo, roedd yn datblygu eu gallu i ddeall a defnyddio delweddau ac i feddwl a dysgu o ran delweddau (Moore, 1994). 

Fe wnes i archwilio a dehongli’n feirniadol cyn mynd ati i baratoi’r wers. Gwelais wrth ymchwilio mewn i’r topig bod llawer iawn o wybodaeth, ac roedd llawer ohono yn anaddas am yr oedran yr oeddwn i’n ei ddysgu. Golyga hwn bod rhaid craffu’r wybodaeth a phenderfynu ar ba agweddau sy’n addas i’w haddysgu (Shulman, 1986). Roeddwn yn gwybod byddai’r plant yn mwynhau’r fath yma o wers oherwydd erbyn hyn roeddwn yn fwy ymwybodol o’r mathau o wersi yr oeddent yn eu hoffi. Mae hwn yn cysylltu gyda’r hyn dywed Coe, Aloisi, Higgins a Major (2014) amdano athrawon a’i ddisgyblion yn cysylltu gyda’i gilydd ar lefel bersonol. Wrth ddod i nabod y plant a’i galluoedd gwahanol, medraf gynllunio ac addasu'r gwersi gan sicrhau fy mod i’n cael y gorau mas ohonynt



Trawsffurfiad
Ystyr trawsffurfiad yw gallu’r athro/athrawes i drawsnewid y wybodaeth sydd ganddyn nhw yn barod mewn i addysgeg a fydd yn bwerus ac effeithiol i blant (Shulman, 1986). Yn fy wythnos gyntaf o addysgu, un o’m gwersi mathemateg oedd algebra. Nid oedd y plant wedi cael eu cyflwyno i algebra o’r blaen felly roedd trawsffurfiad yn allweddol fan hyn.  Roeddwn yn gwbl ymwybodol o beth oedd algebra a sut i’w wneud, ond roedd esbonio hi i grŵp o blant blwyddyn pedwar yn rhywbeth hollol newydd i mi. Dadleuir John Hattie (2012) ei bod hi’n allweddol bod athrawon yn gweld dysgu trwy lygaid myfyrwyr a myfyrwyr yn gweld addysgu fel yr allwedd i’w dysgu parhaus. Roedd hyn yn addas iawn i’r wers algebra a roddais. 

Roedd y wers hon wedi cael ei chynllunio o gwmpas y grŵp isel eu gallu o fewn y dosbarth, felly roedd rhaid meddwl am ffordd y byddai’r plant yn cysylltu â, ac yn fwy na hynny, yn gallu gweld. Penderfynais gyflwyno’r gwaith ar ffurf lluniau, yn fwy penodol, lluniau o ffrwythau. Trwy gyflwyno algebra yn y ffordd hon mae’n cymryd i ffwrdd yr ymdeimlad cychwynnol o weld llythrennau yn hytrach na rhifau mewn swm. Oherwydd hyn oedd y tro cyntaf i’r disgyblion i weld swm heb rifau, roeddwn am hwyluso’r profiad cymaint ag a gallaf.  Awgryma Haylock a Cockburn (2003), gall rhwydwaith o gysylltiadau, rhwng profiadau concrid, lluniau a symbolau fod yn sylweddol i ddatblygu dealltwriaeth plant o gysyniad mathemategol. Wrth gymryd mewn i ystyriaeth ymateb y plant i’r wers, safon eu gwaith ac adfyfyrio ar y wers, gwelais mai dyna oedd y ffordd orau i gyflwyno algebra i’r grŵp o ddisgyblion hyn. 

Ar y llaw arall, bu’r grŵp uchel eu gallu yn derbyn cyflwyniad gwahanol. Ni wnes i gyflwyno lluniau i’r disgyblion hyn, wnes i fynd yn syth ati i gyflwyno llythrennau a rhifau. Fe wnaeth hwn gweithio'r un mor dda gyda’r unigolion hyn. Mae’r ffaith fy mod i wedi penderfynu gwahaniaethu’r gwaith ar gyfer y ddau grŵp yn cysylltu nôl i’r cam cyntaf o’r ‘knowledge quartet’, sef y cam sylfeini. Heb adnabod galluoedd y plant a sut maen nhw’n dysgu byddaf wedi methu trawsffurfio ac addysgu algebra’n effeithiol. 

Yn mynd yn ôl i’r wers am Flwyddyn Newydd Tsieineaidd, wrth ddehongli a dadansoddi’r wybodaeth cyn ei haddysgu, roedd yn fy ngalluogi i baratoi cwestiynau agored er mwyn sicrhau diddordeb y plant trwy gydol y wers, yn enwedig yn y cyflwyniad. Credir Pie Corbett (2008) taw trwy gael trafodaeth yn unig y gall plant datblygu’r sgil o feddwl yn feirniadol. Yn dilyn y clip fideo, cawsom drafodaeth dosbarth a bu cyfle i’r plant i rannu eu teimladau amdano beth welon nhw gan ddefnyddio ansoddeiriau rhagorol. Er mwyn sicrhau bod y plant yn cael digon o wybodaeth, wnes i ofyn i un ar y tro i ddarllen rhan o’r daflen gwybodaeth. Roedd hwn yn rhoi’r cyfle iddynt ymarfer eu sgiliau darllen yn ogystal â dysgu ffeithiau newydd amdano’r Flwyddyn Newydd Tsieineaidd. Teimlaf fod hwn wedi gweithio’n dda. Efallai y byddai wedi arbed amser i mi ei ddarllen ond mae’n bwysig i amrywio’r gwersi a’u gwneud yn anrhagweladwy i gadw diddordeb y plant ac i fagu hyder, gan gyfeirio yn ôl at y pedwar diben, yn gweithio tuag at gyfranwyr mentrus ac unigolion hyderus (Donaldson, 2015). Gan ddweud hynny, roeddwn yn dal i gymryd rhan yn ystod y sesiwn darllen gan ofyn cwestiynau yn gyson. Roedd rhai o’r cwestiynau wedi cael ei baratoi o flaen llaw er mwyn sicrhau fy mod i’n cael y gorau mas o’r plant (gwêl atodiad 2). Wrth i’r darllen mynd yn ei flaen, cododd cwestiynau nad oeddwn wedi cynllunio, roedd y cwestiynau hyn yn deillio o ymateb y plant. Fel gwnes i sôn wrth ystyried y llenyddiaeth, dadleuir Coe, Aloisi, Higgins a Major (2014) ei bod hi’n angenrheidiol bod athrawon yn deall y ffordd mae disgyblion yn meddwl amdano’r cynnwys, a’r unig ffordd i asesu hyn yw trwy drafodaeth dosbarth.

Cyswllt
Yn ôl Rowland et al (2003), mae cyswllt yn ymwneud â chydlyniad y cynllunio neu’r addysgu a ddangosir ar draws cyfnod o amser, gwers neu gyfres o wersi. Yn syml, mae’n sôn am y cyswllt sydd rhwng y wers rydych yn dysgu gyda gwersi/gwers flaenorol neu wers/gwersi sydd i’w ddilyn. Wrth wneud cyswllt rhwng y gwersi, mae gwybodaeth y disgyblion yn cael ei hatgyfnerthu. Yn ystod fy mhrofiad PAP bues i’n dysgu un sesiwn gramadeg yr wythnos a hwn oedd yr unig sesiwn gramadeg roedd y plant yn derbyn. Felly, roedd hi’n hanfodol fy mod i’n creu cysylltiad rhwng y gwersi er mwyn sicrhau bod y plant wedi cofio a deall beth a ddysgwyd yn y wers flaenorol. Cynnwys ein gwersi oedd treigladau a’r gwahanol fathau. Trwy gysylltu pob gwers roeddwn yn atgyfnerthu’r hyn roedd y plant yn gwybod yn barod ond efallai’n methu cofio. Teimlaf fod hwn yn ffactor hanfodol wrth drafod addysgu effeithiol. Wrth gysylltu’r hyn mae’r disgyblion yn gwybod yn barod, gyda’r hyn maen nhw’n mynd i ddysgu, rydyn yn creu pont sydd yn cau’r bwlch rhwng anrhefn a threfn yn meddwl y plentyn. Awgryma Shulman (1986) bod adlewyrchu, adolygu, ail-greu, ail-drafod a dadansoddi’n feirniadol i gyd yn rhan bwysig o’r broses bedagogaidd.

Amodoleb
Mae’r categori olaf yn ymwneud â digwyddiadau dosbarth sydd bron yn amhosib cynllunio ar eu cyfer (Rowland et al, 2003). Hynny yw, cwestiynau neu ddigwyddiadau sydd yn digwydd o fewn y dosbarth nad ydych wedi paratoi ar ei gyfer. Wrth adlewyrchu ar fy mhrofiad personol, fe gallaf gweld pam gall diffyg gwybodaeth pwnc fod yn broblem yn yr achos hwn. 

Wrth i mi ddarparu gwers celf i’m ddosbarth, fe wnes i brofi’r fath yma o broblem. Roedd hi’n wers arsylwi a nod y wers oedd i’r plant i efelychu gwaith arlunydd, James Rosenquist. Cyn i’r dosbarth mynd ati i wneud hyn, wnes i gyflwyno gwybodaeth amdano Rosenquist ar ffurf Pwynt Pŵer. Enw’r llun roedd y plant yn efelychu oedd ‘Fireworks for Preseident Clinton’, gan taw tan gwyllt oedd ein thema'r wythnos ni. Serch hynny, trwy gydol y Pwynt Pwer roeddwn yn dangos lluniau gwahanol a greodd Rosenquist. Yng nghanol y cyflwyniad fe wnaeth un disgybl gofyn y cwestiwn “beth yw enw gweddill y lluniau a pam mae James Rosenquist wedi dewis gwneud y lluniau hyn?” Nid oeddwn wedi paratoi am gwestiwn o’r fath ac ni allaf ei hateb. Dyma oedd canlyniad diffyg gwybodaeth pwnc. Wrth adlewyrchu ar y profiad hwn, er nad oedd yn medru rhoi’r ateb i’r disgybl, ymatebais y gorau a gallaf gan awgrymu ein bod yn ymchwilio’n dyfnach mewn i waith James Rosenquist naill ai ar ddiwedd y wers neu wers nesaf. Awgryma Rowland et al (2003), os mae plentyn yn gofyn cwestiwn neu dangos diddordeb dyfnach mewn rhyw bwnc penodol, gall athrawon sy’n neilltuo arwyddion o’r fath neu eu hanwybyddu cael eu dehongli fel bod ganddynt ddiffyg diddordeb mewn datblygiad y plentyn. Cytuna Shulman (1986) gyda’r hyn ac meddai Rowland et al, wrth iddo bwysleisio’r ffaith bod angen i athrawon i fod yn ofalus nad yw’r ymagwedd gwybodaeth-sylfaenol yn arwain at ddelwedd rhy dechnegol o addysgu. Yn syml, mae’n dadlau bod problemau difrifol mewn meddygaeth a phroffesiynau iechyd eraill yn codi pan mae’r gweithwyr yn trin y clefyd yn hytrach na’r person (1986). Dadleuir Shulman bod hi’n bwysicach i drin y disgybl fel person cyfan ac nid canolbwyntio ar addysg yn unig. Yn fwy diweddar, mae Donaldson (2015) wedi adeiladu ar y syniad hwn gan greu’r pedwar diben sydd ynghlwm a’r cwricwlwm newydd yng Nghymru. Mae’r agwedd o ddysgu o fewn ysgolion wedi datblygu o ganolbwyntio ar ganlyniadau o fewn addysg yn unig, i ganolbwyntio ar blant a phobl ifanc ym mhob agwedd o’u fywydau er mwyn eu paratoi ar gyfer y byd iawn a’u dyfodol

Casgliad:
I grynhoi, gwelir fod nifer o farnau gwahanol ynglŷn â phwysigrwydd gwybodaeth pwnc a’i chysylltiad i ddysgu ac addysgu effeithiol. Nid yw sylfaen wybodaeth ar gyfer addysgu yn sefydlog ac mae Shulman yn pwysleisio hyn gan gyfeirio at nifer o agweddau gwahanol sydd yn cyfrannu at effeithiolrwydd addysgu. Mae'r rhain yn cynnwys: trefnu a rheoli’r ystafell ddosbarth; cyflwyno eglurhad a disgrifiadau clir; aseinio a gwirio gwaith; rhyngweithio yn effeithiol gyda myfyrwyr trwy gwestiynau a phroblemau, atebion ac adweithiau, a chanmoliaeth a beirniadaeth (Shulman, 1986). Serch hynny, wrth ystyried y llenyddiaeth a dadansoddi a gwerthuso fy ngwybodaeth pwnc personol a pa fath o effaith a gafodd hyn ar fy mhrofiad cyntaf o addysgu yn ysgol gynradd, gallaf weld pa mor angenrheidiol yw hi i wybod yn union beth rydych chi’n ei ddysgu ac er mwyn ei addysgu’n hyderus, mae angen gwybod beth rydych chi’n sôn amdano. 

Wrth ddadansoddi a gwerthuso perfformiad fy hunain yn ystod PAP, teimlaf er fy mod i wedi bod yn llwyddiannus mewn amrywiaeth o wersi a thasgau ffocws, mae yna waith i’w wneud i sicrhau fy mod i’n datblygu i fod yn addysgwyr o ansawdd uchel. Teimlaf fy mod i’n dda yn trosglwyddo’r wybodaeth i’r plant pan ddwi’n hollol hyderus gyda’r hyn rwy’n addysgu. Serch hynny, bu achlysuron lle nad oeddwn yn hyderus iawn gyda’r sylfaen wybodaeth ac o ganlyniad i hyn fe wnaeth ansawdd y dysgu dioddef. 

Yn symud ymlaen, byddaf yn cymryd mewn i ystyriaeth y safbwyntiau sydd wedi cael eu trafod wrth ystyried y llenyddiaeth. I sicrhau bod pob plentyn yn derbyn addysg o ansawdd uchel, byddaf yn gwneud yn siŵr fy mod i’n ymwybodol o’r fath o gwestiynau gall codi o fewn y dosbarth. Bydd hwn yn datblygu wrth i mi ddod i nabod y plant a’r ffordd maen nhw’n dysgu. I helpu’r broses hyn, byddaf yn ceisio sicrhau bod fy ngwybodaeth pwnc o safon uchel cyn dysgu unrhyw wers er mwyn osgoi rhannu unrhyw wybodaeth anghywir fel gwnes i wrth esbonio ystyr gyfartaledd.

